Eleinte 10-15 fővel indítja el a cég szegedi működését, majd a tervek szerint évente 15-20 fővel bővül majd létszámuk.

A légiközlekedés szempontjából elengedhetetlen szoftvereket gyártó vállalat sajtóközleményben tájékoztatta a Szeged.hu hírportált. Ebben arról ad tájékoztatást, hogy a magyar informatikai képzés minősége és a jó szakemberek mind hozzájárultak ahhoz, hogy a Lufthansa üzleti stratégiájában Magyarország fontos szerepet játsszon.

Közleményükben elmondják továbbá, hogy Szegedre a kiváló földrajzi adottságok és az egyetemen folyó kimagasló informatikusképzés miatt esett a választás. Ennek folyományaképp a Lufthansa Systems Hungária kutatás-fejlesztés együttműködést kötött a SZTE informatikai karával.

Jelenleg a cég Budapesten mintegy 450 szakembert foglalkoztat, akik több mint 300 légitársaság számára fejlesztenek szoftvereket. Ezek nagyban segítik a biztonságos és hatékony repülőgép-üzemeltetést. A szoftverek közé tartoznak a személyzet (légi vagy földi), valamint a légiforgalomirányítók által használt alkalmazások, illetve a repülőjegy-értékesítés folyamatát végigkísérő megoldások.

A szegedi iroda dolgozói várhatóan ezen szoftverek fejlesztésén és tesztelésén dolgoznak majd. Jelenleg Java- és frontend-fejlesztők, valamint adatmérnökök jelentkezését várja a Lufthansa Systems Hungária.

Nyitókép: Lufthansa.com